Iktatószám: HIV/842-21/2025.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2025. szeptember 25-i nyilvános ülésére**

**Tárgy:** Hévíz Város Önkormányzat 2025. évi költségvetéséről szóló 3/2025. (II.13.) rendelet módosítása

**Az előterjesztő:** Naszádos Péter polgármester

**Készítette:** Szintén László közgazdasági osztályvezető

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város polgármestere

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

A 2. számú módosítás, hasonlóan az első módosítához elsősorban a működési bevételi és kiadási előirányzatok realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 201 672 ezer forinttal nő, pénzforgalmi szempontból működési bevételek előirányzata 163 689 ezer forinttal, a felhalmozási bevételek előirányzata változatlan, a finanszírozási bevételek pedig 37 983 ezer forinttal nő.

AzÖnkormányzatbevételi főösszege előirányzata 201 672 ezer forinttal nőtt. A pénzforgalmi bevételi előirányzatát több tényező is befolyásolta:

Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2025. májusi felmérésben magadott mutatószámok üzemeltetési támogatásra történő összegszerű hatása az előterjesztés készítéséig még nem nem jelent meg az eredmények között az EBR42 rendszerben, illetve a júniusi első számú költségvetési módosításhoz képest is növekedés:

* Állami támogatás növekedése 380 ezer forint összegben, általános feladatokra, és 9 962 ezer forint szociális célokra.
* Gyermekétkeztetés támogatása 2 116 ezer forint.

A bevétei oldal növekedésében jelentősebb tétel még a nemzetközi projektekből befolyt támogatási rész. A DIGITALIZE pályázat 2. periódusban elszámolt költségek jóváhagyását követően 90 928 ezer forint, melynek egy részét a parnereknek továbbutalásra került.

Szciális célú tüzelőanyag 2025. évi támoatása 3 360 ezer forint.

A pénzforgalomra jelentős hatással volt még az Áht-n belüli megelőlegezés, 37 983 ezer forint,technikai bevétel, a kiadási oldalon is megjelenik.

Iparűzési adó bevételi előrányzatát, a 2024. évi beszámoló teljesülési adatához igazítottuk, korrigálva a 0,05%-pontos csökkenéssel, így 20 000 ezer forinttal emelkedik 740 000 ezer forintra.

Hévíz Város Önkormányzat dr. Schulhof sétány felújítása kapcsán kialakult kötbér igénye a Fitotron System Kft.-vel szemben jogerőssé vált, és megszületett egy törlesztési egyezség is 50 000 ezer forint összegben, amelyből 25 400 ezer forint teljesült.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 201 672 ezer forinttal nőtt, pénzforgalmi szempontból működési kiadási előirányzata 70 961 ezer forinttal, a felhalmozási kiadások előirányzata pedig 92 728 ezer forinttal, míg a finanszírozási kiadás 37 983 ezer forinttal nőtt.

Az Önkormányzat pénzforgalmi kiadása összességében 120 744 ezer forinttal nőtt, melyek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

A *dologi kiadások* változását több kisebb átcsoportosítás teszi ki, a nagyobb mértékben kiható tételek:

* Alsópáhok és Keszthely Önkormányzatainak „Rogner” szerződésből adódó adó többlet átadása, 4 310 ezer forint.
* Magyar Falu Program keretében GAMESZ iroda és konyha felújítás előkészítés 1 000 ezer forint.
* Digitalize nemzetközi pályázat 2. periódusban elszámolt kiadások, 920 ezer forint.

Az *államháztartáson belülre és kívülre történő* *működési célú támogatás növekedésben* az alábbi tételek játszanak szerepet:

* Pelso Társaság „Nyugat-Balaton” Egyesület működési támogatása 100 ezer forint.
* Immánuel Magyar-Izraeli Baráti Társaság támogatása 100 ezer forint.
* Hévíz Város díszpolgára temetési hozzájárulás, 500 ezer forint.
* Vakok és Gyengénlátók Egyesületének 100 ezer forint támogatása.
* Zala Vármegyei Rendőrfőkapitányság fix trafipax, és mozgó rendszámfelismerő támogatás, 726 ezer forint.

A *Működési célú céltartalék és az általános tartalék*összegét befolyásolták a felsorolt, nem tervezett bevételek és kiadások változása, valamint az eddig felsorolt testületi döntések,kötelezettségek.

A B*eruházások* sorában az alábbi tételek eredményezték a változást:

* Be Ready nemzetközi pályázatból napvitorla beszerzés 7 372 ezer forint.
* dr. Schulhof sétány felújítása kapcsán kialakult 46 997 ezer forint kötbér és kamatainak visszafizetése a Nemzeti Fejlesztési Központ számlájára.
* Gyalogos átkelőhely létesítése a Széchenyi és Rákóczi utca kereszteződésében, 10 158 ezer forint.
* Gyalogos átkelőhely létesítése a Le Primore téren 2 925 ezer forint.
* 09/22 hrsz. erdő megvásárlása 18 936 ezer forint.
* Térfigyelő kamerarendszer felújítása, 5 334 ezer forint.
* Rendszámolvasó kamera, tartóoszlop és jelző kaputelefon telepítés 987 hrsz-on, 1881 ezer forint.
* Nympha díszkút felújítás, 2 210 ezer forint.
* Rákóczi utca 9. klíma szerelés, 1 090 ezer forint.

Hévíz Város Önkormányzat kiadási tartaléka 142 070 ezer forintra növekedik, amelyből 67 763 ezer forint felhalmozási tartalék, 74 307 ezer forint működési tartalék, ebből a polgármesteri hatáskörben felhasználhó 4 400 ezer forint, testületi hatáskörben felhasználható 37 907 ezer forint, egyéb céltartalék 32 000 ezer forint.

A Hévízi Polgármesteri Hivatalnál egyenlőre nem indokolt az előirányzat módosítása, az évközi kormányzati támogatással érintett béremelési előiárnyzat emelése novemberben kerül felülvizsgálatra. (Az Önkormányzati hivatalban foglalkoztatott köztisztviselők 2025. július 1-jétől történő illetményemelésére fordítandó támogatási összeg 9.723.450.- Ft. A Hévízi Polgármesteri Hivatal üres álleshelyei -így a várható maradványát tartalékba helyte az előző rendelet módosítása.)

A Hévíz Város Önkormányzat Gazdasági, Műszaki Ellátó Szervezete saját előiárnyzatán belüli átcsoportosítása, dologi kiadásról felhalmozási kiadássá, 15 000 ezer forint, tehergépjármű beszerzése céljából.

AGróf I. Festetics György Művelődési Központ, Városi Könyvtár és Muzeális Gyűjteményhét főről nyolc főre bővül a foglalkoztatotti létszám, a fedezete az energia visszatérítéséből adódó többlet bevétel, 2 423 ezer forint, amely fedezetet biztosít a programszervezésekből adódó megbízási díjakra is. Intézményen belüli átcsoportosítás 5 000 ezer forint, dologi kiadási előirányzatról felhalmozási kiadásokra.

**4.**

**LÉTSZÁM**

A költségvetési szervek létszámkerete 2025. január 1-jei időpontra 157 fő, melynek időbeli változását költségvetési szervenkénti megbontásban a 1/2024 (II.08.) költségvetési rendelet 21. mellékletében követhető. A 17/2025.(VI.26) költségvetési rendelet 2025. július 1-től hatályos új önkormányzati és intézményi létszámkeret a GAMESZ két fős státuszbővítése miatt az év eleji 157 főről 159 főre növelte. AGróf I. Festetics György Művelődési Központ, Városi Könyvtár és Muzeális Gyűjtemény pedig egy fővel növelné az álláshelyek számát, így az **160 főre** változik.

**5.**

**ÖSSZEFOGLALÓ**

A jelen előterjesztéssel benyújtott - 2025. évi költségvetés módosításáról szóló - rendelettervezet a város költségvetését **5 161 153 ezer forint** bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2025. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -10.§**

Az önkormányzat és a költségvetési szervek költségvetési főösszegének módosulásai.

**11. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**7.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2025. évi költségvetéséről szóló 3/2025. (II. 13.) rendelet 2. számú módosítása

**Költségvetési hatása:** A 2025. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra legalább negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**8.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kardos Nikolett | Főkönyvi könyvelő |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |